b'\n_START_ARTICLE_\nRegiment\n_START_PARAGRAPH_\nRegiment ((latin): regimentum for ledelse) er en h\xc3\xa6rafdeling, ledet af en oberst. Regimenter er specialiserede i \xc3\xa9n v\xc3\xa5benart og i monarkier kan de oftest f\xc3\xb8re deres historie hundreder af \xc3\xa5r tilbage i tiden (f.eks. kolonikrige, napoleonskrigene, krimkrigen, boerkrigen, 1. og 2. verdenskrig)._NEWLINE_Tidligere betalte baroner og grever ikke skat til kongen. I stedet for finansierede de et regiment med dem selv som leder. I tilf\xc3\xa6lde af krig stod adelsmanden til r\xc3\xa5dighed for kongen med sit regiment. Normalt var det infanterister, men rige adelsm\xc3\xa6nd kunne opstille kavaleriregimenter._NEWLINE_Under den Amerikanske Borgerkrig opstillede de enkelte delstater nummererede infanteri-, kavaleri- og artilleriregimenter \xc3\xa1 1.000 mand. De eksisterede i 3 m\xc3\xa5neder ad gangen i starten af krigen, men efterh\xc3\xa5nden eksisterede de i 3 \xc3\xa5r ad gangen. De overlevende fik udbetalt en bonus og kunne lade sig indrullere i nye regimenter. Erfarne folk med West Point-eksamen blev foretrukket som regimentschefer. Infanteriregimenterne var opdelt i 10 kompagnier (ben\xc3\xa6vnt Able-Baker-..-King, da J var udeladt), kavaleriregimenterne var opdelt i 10 eskadroner (samme ben\xc3\xa6vnelse) og artilleriregimenterne i 12 batterier (ben\xc3\xa6vnt Able-Baker..-Mike)._NEWLINE_I Danmark er et regiment en administrativ enhed og h\xc3\xb8rer hjemme p\xc3\xa5 en eller flere kaserner. Regimentet kan uddanne \xc3\xa9n eller flere bataljoner. Bataljonerne indg\xc3\xa5r i brigader. I fredstid kan der v\xc3\xa6re en enkelt bataljon, men i krigstid kan det samme regiment have 5-6 bataljoner spredt rundt i hele verden (f.eks. det britiske Black Watch-regiment i Aldershot der i 1944 havde 6. bataljon i Italien, 2. i Burma og 1., 5. og 7. i Normandiet samt en bataljon i tyske krigsfangelejre siden 1940). Under 1. verdenskrig blev hele bataljoner udslettet (ca. 8000 faldne), men de ti numre blev genbrugt, svarende til 25 bataljoner.'